Jojoba
Jojoba, Simmondsia, planteslægt med én art, Simmondsia chinensis, en stedsegrøn, meget tørkeresistent busk udbredt i det sydvestlige USA og Mexico. Jojoba, der placeres i sin egen familie, Simmondsiaceae, har små, læderagtige, modsatte blade og usædvanlig tykkelsesvækst.
Frugten er en kapsel med talrige frø, hvoraf kun et udvikles; det indeholder en høj koncentration af olie og voks med lavt smeltepunkt. Olien, jojobaolie, anvendes i sæbe-, parfume- og medicinalindustrien, bl.a. som erstatning for spermacetolie. Den hyppigste anvendelse er nu til shampoo.